
UDKAST TIL EUROPA-PARLAMENTETS HENSTILLING
til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik om et styrket samarbejde mellem EU og Canada i lyset af den nuværende geopolitiske kontekst, herunder truslerne mod Canadas økonomiske stabilitet og suverænitet
(2025/2168(INI))
Europa-Parlamentet,
–	der henviser til den strategiske partnerskabsaftale mellem Den Europæiske Union og dens medlemsstater på den ene side og Canada på den anden side[footnoteRef:1], som blev undertegnet den 30. oktober 2016 og er blevet anvendt midlertidigt siden den 1. april 2017, [1:  EUT L 329 af 3.12.2016, s. 45, ELI: http://data.europa.eu/eli/agree_internation/2016/2118/oj.] 

–	der henviser til den samlede økonomi- og handelsaftale (CETA) mellem Canada på den ene side og Den Europæiske Union og dens medlemsstater på den anden side[footnoteRef:2], der trådte midlertidigt i kraft den 21. september 2017, [2:  EUT L 11 af 14.1.2017, s. 23, ELI: http://data.europa.eu/eli/agree_internation/2017/37/oj.] 

–	der henviser til det digitale partnerskab mellem EU og Canada og den grønne alliance mellem EU og Canada, der blev lanceret den 23. november 2023,
–	der henviser til erklæringen fra Den Europæiske Union og Canada med titlen "Joint Statement: Enduring Partnership, Ambitious Agenda" (Fælles erklæring: et varigt partnerskab, en ambitiøs dagsorden), der blev vedtaget på topmødet mellem EU og Canada, som blev afholdt den 23. juni 2025 i Bruxelles,
–	der henviser til sikkerheds- og forsvarspartnerskabet mellem Den Europæiske Union og Canada, der blev indgået på topmødet mellem EU og Canada den 23. juni 2025,
–	der henviser til sin henstilling om EU's diplomatiske strategi og geopolitiske samarbejde i Arktis[footnoteRef:3], [3:  Teksten vil blive vedtaget i november 2025.] 

–	der henviser til forretningsordenens artikel 121,
–	der henviser til udtalelse fra Udvalget om International Handel,
–	der henviser til betænkning fra Udenrigsudvalget (A10‑0000/2025),
A.	der henviser til, at Den Europæiske Union og Canada i en geopolitisk kontekst, der er kendetegnet ved øget stormagtsrivalisering, politisk volatilitet og accelererende klimaændringer, har en fælles og øget interesse i at uddybe deres samarbejde og opretholde den regelbaserede internationale orden;
B.	der henviser til, at EU og Canada er strategiske partnere, som er forenet i deres overbevisning om, at demokrati, retsstatsprincippet, menneskerettighederne og multilateralt samarbejde er til gavn for det canadiske og europæiske samfund og det internationale samfund og derfor bør forsvares af globale alliancer mellem ligesindede partnere;
C.	der henviser til, at et effektivt samarbejde mellem EU og Canada, som er baseret på fælles lederskab og ansvar, er afgørende for at tackle globale udfordringer, som f.eks. Ruslands krig mod Ukraine, Ruslands hybride krigsførelse mod demokratiske samfund, geopolitisk konkurrence i Arktis, Kinas stadig mere selvhævdende fremfærd, den øgede volatilitet i USA's udenrigspolitik, klimaændringer og situationen i Mellemøsten;
D.	der henviser til, at samarbejde mellem EU og Canada inden for de eksisterende rammer er afgørende for at bevare og fremme velstanden for begge parter; der henviser til, at eksempler på dette vigtige samarbejde er handel og økonomisk samarbejde og fælles ambitioner om at tackle udfordringer såsom den grønne og den digitale omstilling;
E.	der henviser til, at Canada gennem sit tilsagn om langsigtet støtte til Ukraine og sit stærke lederskab under G7-formandskabet har vist sig at være en strategisk partner for EU og en pålidelig NATO-allieret;
F.	der henviser til, at det fulde potentiale i de eksisterende instrumenter for samarbejdet mellem EU og Canada skal realiseres, og at partnerskabet mellem EU og Canada skal styrkes betydeligt for at kunne stå sammen mod Ruslands krig mod Ukraine, geopolitiske aktørers revisionisme, optrapningen af hybride krigsførelseskampagner mod demokratiske samfund, klimaændringer og udfordringer for den globale handelsorden;
1.	henstiller til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik:
Partnerskabet mellem EU og Canada: institutionel ramme
a)	at se dette øjeblik, hvor vi står over for fælles udfordringer, som en mulighed for at udnytte potentialet i det strategiske partnerskab mellem EU og Canada fuldt ud og hæve forbindelserne til et nyt niveau med hensyn til at forfølge fælles interesser og værdier i et hastigt skiftende globalt miljø
b)	at maksimere deres bestræbelser på hurtigt at gennemføre konklusionerne fra topmødet mellem EU og Canada den 23. juni 2025 ved at tage konkrete skridt til at opnå håndgribelige fremskridt på de områder, der er skitseret i den fælles erklæring og sikkerheds- og forsvarspartnerskabet
c)	at intensivere dialoger på flere niveauer, herunder topmøder og fælles initiativer, og langsigtede samarbejdsformater på arbejdsniveau med henblik på at uddybe samarbejdet og tackle globale udfordringer i fællesskab
d)	at støtte en stærkere rolle for den parlamentariske dialog i det strategiske partnerskab, bemærke, at Canada har observatørstatus i Europarådet, tilskynde til øget samarbejde på parlamentarisk plan og opfordre Europarådet til regelmæssigt at indbyde Canada til at deltage i interparlamentariske møder som observatør
Samarbejde om udenrigs- og sikkerhedspolitik
e)	at øge samarbejdet med Canada om at imødegå overhængende sikkerhedstrusler mod vores samfund, som f.eks. Ruslands krig mod Ukraine, hybride angreb og indblanding i demokratiske samfund på begge sider af Atlanten, Kinas selvhævdende fremfærd, den øgede volatilitet i USA's udenrigspolitik, konsekvenserne af klimaændringer og situationen i Mellemøsten
f)	at fastlægge en køreplan for at sikre en fuldstændig og rettidig gennemførelse af de tilsagn, der er givet i sikkerheds- og forsvarspartnerskabet, som udgør en sammenhængende politisk ramme for den fælles indsats på dette område gennem initiativer, der supplerer parternes samarbejde i NATO, som f.eks. instrumentet for sikkerhedstiltag for Europa (SAFE) og ReArm Europe-planen
g)	at bygge videre på EU's og Canadas støtte til Ukraines suverænitet, uafhængighed og territoriale integritet samt det fælles tilsagn om at yde langsigtet politisk, militær, finansiel og humanitær bistand, bl.a. ved i fællesskab at arbejde hen imod opbygningen af en stærk international alliance til støtte for anvendelsen af immobiliserede russiske statsejede aktiver
h)	at koordinere sanktionerne mod og den diplomatiske isolation af Rusland med Canada og andre partnere
i)	at gennemgå og øge samarbejdet med Canada om at bekæmpe cybertrusler og hybride krigstrusler og modvirke destabiliserende aktiviteter og desinformation
j)	at styrke koordineringen mellem EU og Canada med henblik på at tackle de mangesidede udfordringer, som Kinas vækst og selvhævdende fremfærd udgør
k)	at samarbejde med Canada hen imod en retfærdig og varig fred i Mellemøsten gennem en forhandlet tostatsløsning, intensivere samarbejdet for at sikre, at der ydes humanitær bistand til civile i Gaza, og støtte alle diplomatiske og operative bestræbelser på at øge den samlede regionale stabilitet
l)	at etablere en halvårlig udenrigspolitisk dialog for at muliggøre et strategisk samarbejde om de højest prioriterede spørgsmål
Styrkelse af multilateralismen
m)	yderligere at styrke samarbejdet med Canada om at forsvare multilateralismen for i fællesskab at tage fat på de nye og farlige geopolitiske realiteter, der påvirker vores fælles værdier, interesser og sikkerhed
n)	at styrke samarbejdet mellem EU og Canada i multilaterale fora ved at koordinere holdninger, tilpasse initiativer og samarbejde om at forsvare fælles værdier
o)	at samarbejde om at sikre den afgørende rolle og funktion, som multilaterale institutioner, som f.eks. FN, G7, G20 og NATO, har
Samarbejdet i Arktis
p)	at udtrykke bekymring over militariseringen af Arktis og samarbejde med Canada om at bevare Arktis som en region præget af fred, stabilitet og samarbejde i henhold til folkeretten
q)	at arbejde tæt sammen med Canada for at beskytte Grønlands autonomi og grønlændernes handlefrihed i en tid med øget geopolitisk interesse for Arktis
r)	at styrke samarbejdet mellem EU, Canada, Danmark og Grønland ved at bygge videre på den historiske aftale, de har indgået om at løse langvarige grænsestridigheder fredeligt
Handel med varer og tjenesteydelser, digital handel og investeringer
s)	at fremme fordelene ved CETA i medlemsstaterne og EU, herunder bl.a. øget markedsadgang, forenkling af handelen og færre hindringer for SMV'er
t)	at opfordre de ti medlemsstater, der endnu ikke har ratificeret CETA, til at gøre dette hurtigt, hvilket vil være et vigtigt politisk signal forud for 10-årsdagen for dens midlertidige anvendelse i 2027
Global udvikling
u)	at sikre tæt koordinering med Canada for at bidrage til at afhjælpe kritiske mangler, styrke multilaterale udviklingsrammer, fremme bæredygtig udvikling og inklusive internationale partnerskaber og opretholde støtten til civilsamfundet og den demokratiske modstandsdygtighed
Uddannelse, forskning og mellemfolkelige bånd
v)	hurtigt at følge op på tilsagnet om at uddybe samarbejdet på områder såsom mellemfolkelige bånd, kultur, ungdom, støtte til inklusive politikker og rammen for det digitale partnerskab mellem EU og Canada
w)	at øge samfundets modstandsdygtighed ved at trække på Canadas associering med Horisont Europa, styrke samarbejdet inden for uddannelse og forskning, lette transatlantisk mobilitet for unge med henblik på arbejde, studier og frivilligt arbejde og undersøge yderligere muligheder for mellemfolkelige kontakter og studieudvekslinger på grundlag af Erasmus og Erasmus+
Afsluttende bemærkninger
x)	at viderefortsætte opbygningen af et ægte partnerskab mellem ligeværdige partnere med Canada baseret på tillid, fælles værdier og fælles interesser
[bookmark: _Hlk211440126]y)	at fremme deltagelse i samarbejdsinitiativer, ikke kun med Canadas forbundsregering, men også med landets provinsmyndigheder og andre relevante organer;
°
°	°
2.	pålægger sin formand at sende denne henstilling til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik.

[bookmark: _Toc212646420]BEGRUNDELSE
Partnerskabet mellem EU og Canada er baseret på fælles værdier og et fælles engagement i demokrati, menneskerettighederne, den regelbaserede multilaterale orden og retsstatsprincippet. I lyset af den stigende globale ustabilitet og de mange udfordringer, der berører både EU og Canada, understreger betænkningen behovet for at styrke partnerskabet mellem EU og Canada yderligere og følge op på resultaterne af topmødet mellem EU og Canada, der fandt sted den 23. juni 2025, gennem konkrete skridt, der tager sigte på at styrke samarbejdet på centrale områder, som f.eks. handel, konkurrenceevne og modstandsdygtighed, transatlantisk sikkerhed, uddannelse og forskning og håndtering af klimaændringer, og samtidig udvikle samarbejdet på områder, der endnu ikke er fuldt ud omfattet af partnerskabet mellem EU og Canada såsom styrkelse af mellemfolkelige bånd, kultur, ungdom og støtte til inklusive politikker for alle.

<FootprintIntro>I henhold til artikel 8 i bilag I til forretningsordenen erklærer ordføreren, at han i sin betænkning har medtaget input om forhold, der vedrører sagens emne, som han har modtaget som led i udarbejdelsen af udkastet til betænkning fra følgende interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:4], eller fra følgende repræsentanter for offentlige myndigheder i tredjelande, herunder deres diplomatiske missioner og ambassader:</FootprintIntro> [4:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	

	2. Repræsentanter for offentlige myndigheder i tredjelande, herunder deres diplomatiske missioner og ambassader

	Mission of Canada to the European Union


Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

